次韵周秀实观李观察勒兵
霜风猎猎吹旗旌，将军束装来勒兵。白鹭洲前云鸟合，青原台上山川横。李侯凛凛万人敌，匹马横行沙塞北。至尊殿上亲赐名，生坐阎罗官柱国。提兵括寇来江西，探取贼窟如连鸡。军中超距多暇日，却学临淮亲校旗。中兴猛士如吼虎，二十八将随光武。要看麒麟第一功，金印垂腰光耀组。
主题：战争
情感：恐惧